ইয়াফেস ওসমান ১১ সেপ্টেম্বর বুধবার দুপুরে তাঁর দপ্তরে এ প্রতিবেদককে বলেন, প্রথমবারের মতো বাংলাদেশ এ ধরনের বৃহদায়তনের প্রকল্প বাস্তবায়ন করছে। তাই অভিজ্ঞতা না থাকায় চুক্তি সইয়ের আগে পুরো অর্থায়নের বিষয়টি ঠিক করা যায়নি। পুরো নির্মাণে রাশিয়া ৯০ শতাংশ আর বাংলাদেশ দেবে ১০ শতাংশ অর্থ। বাংলাদেশের টাকাটা অগ্রিম হিসাবে দিতে হবে। আর সমীক্ষার পর জানা যাবে মোট কত টাকা লাগবে। এ ব্যাপারে অর্থনৈতিক সম্পর্ক বিভাগ সরকারের পক্ষে রাশিয়ার সঙ্গে দর-কষাকষি করবে। পুরো প্রক্রিয়ার প্রতিটি স্তরে আন্তর্জাতিক আণবিক শক্তি কমিশনের (আইএইএ) সহায়তা নেওয়া হচ্ছে। তা ছাড়া প্রতিটি স্তরেই স্বচ্ছতার ওপর বিশেষ গুরুত্ব দেওয়া হচ্ছে। কাজেই আর্থিক বিষয়ে শুভঙ্করের ফাঁকি সৃষ্টির কোনো সুযোগ নেই।